Ing. **Pavol Škubla**, CSc. (\* 13. august 1946, Hlohovec) je slovenský mykológ, ilustrátor, fotograf a autor mykologických publikácií.

Životopis
---------

Po absolvovaní strednej školy v Leviciach v roku 1963 študoval a neskôr, v roku 1968, promoval na Fakulte chemickej a potravinárskej technológie Slovenskej vysokej škole technickej v Bratislave v odbore chemické inžinierstvo. Titul kandidáta vied získal v roku 1976. Až do odchodu do dôchodku následne pracoval v Dusle Šaľa, kde bol autorom slovenských aj medzinárodných patentov. 

Mykológii sa ako samouk začal venovať v 80. rokoch 20. storočia. Na základe zahraničnej literatúry do svojho výskumu priniesol metódy determinácie húb prostredníctvom chemických činidiel, mikroskopických vlastností plodníc a fotografie. Poriadal tiež pravidelné mykologické stretnutia, prednášky, prezentácie a mykofloristický výskum v teréne, ktorého výsledkom boli vzácne herbárové položky. Bol myšlienkovým autorom a šéfredaktorom prvého slovenského mykologického časopisu *Spravodajca slovenských mykológov*, ktorý viedol od svojho počiatku v roku 1993 až do roku 1999. Čísla časopisu vychádzali štyrikrát ročne a Pavol Škubla do nich prispieval článkami, fotografiami aj perokresbami.

Po roku 1989 sa Pavol Škubla venoval aj ochrane húb. Bol spoluautorom zoznamu 71 druhov chránených húb a ich spoločenského ohodnotenia z roku 2003. Pôsobil tiež ako konzultant pri otravách hubami v šalianskej nemocnici. Po odchode do dôchodku sa začal venovať sakrálnym aj sekulárnym kultúrno-historickým pamiatkam Slovenska.

Nové taxóny
-----------

Samostatne, resp. v spolupráci s Vladimírom Antonínom, opísal a publikoval nasledujúce nové druhy húb (slovenské názvy sú iba orientačné):

* 2000: *Pluteus favrei* Antonín & Škubla  –  Štítovka Favreho
* 2006: *Lactarius hrdovensis* Škubla  –  Rýdzik hrdovský

Ocenenia
--------

* 1991: Veľká zlatá medaila na Medzinárodnom veľtrhu patentov vo Viedni za spoluautorstvo patentu

Publikácie
----------

Medzi jeho najznámejšie publikácie, z ktorých viaceré boli preložené do češtiny, patria:

### Autor

* 1989: Pavol Škubla: *Tajomné huby*
* 2000: Pavol Škubla: *Nový atlas húb do vrecka*
* 2006: Anton Janitor, Ján Magál, Pavol Škubla, Vincent Kabát: *Príručka hubára*
* 2007: Pavol Škubla: *Veľký atlas húb*
* 2012: Pavol Škubla: *Krásne Slovensko*
* 2014: Pavol Škubla: *Hrady, zámky a kaštiele Slovenska : história, povesti, legendy, zaujímavosti*
* 2015: Pavol Škubla: *Zvonice, kostoly a kalvárie Slovenska : morové stĺpy, božie muky, kaplnky, drevené kostolíky*
* 2017: Pavol Škubla: *Slovensko : hrady, zámky, kaštiele*

### Prekladateľ

* 2004: Edmund Garnweidner: *Huby : jedlé huby, ich jedovaté dvojníky a nejedlé huby v strednej Európe : určovanie, poznávanie, zbieranie*  –  preklad z nemčiny
* 2006: Vladimír Antonín et al.: *Huby : veľká encyklopédia*  –  spoločný preklad z češtiny

### Ilustrátor

* 2002: Peter Gavorník: *Otravy jedovatými hubami*

Referencie
----------

1. 1 2 3 4 5  Anton Janitor, Vincent Kabát. *Sedemdesiatnik Sedemdesiatnik Ing. Pavol Škubla, CSc. journal=Spravodajca Slovenskej mykologickej spoločnosti* [online]. 2016. S. 16-21. Dostupné online. (Slovak)
2. ↑   *Pluteus favrei Antonín & Škubla* [online]. Index Fungorum. Dostupné online. (po anglicky)
3. ↑   *Lactarius hrdovensis Škubla* [online]. Index Fungorum. Dostupné online. (po anglicky)
4. ↑   *Online katalóg - Pavol Škubla* [online]. Slovenská národná knižnica. Dostupné online.